依韻和永叔內翰酬寄楊州劉原甫舍人
作者：梅堯臣
朝代：宋

paragraphs: 東望淮海間，恨無鴻鵠羽。
鴻鵠日已飛，風雪歲將暮。
憶聽談老莊，達生無恐懼。
我今齒髮疎，何異樹有蠹。
離別不必道，俛仰已成故。
書問雖懶爲，夢寐則往屢。
乘桴思仲尼，好勇慙季路。
願希隆中卧，不是邀三顧。
二公廊廟才，酬寄封尺素。
臯夔久相稱，舜禹時已遇。
舉杯向明月，此意聊可寓。